text: Biologer frygter hvalstranding ved Blåvandshuk
  25 februar 2016 kl. 10.26
  En hval er observeret ud for Blåvandshuk. Biologer frygter, at endnu en hval vil strande, når højvandet torsdag eftermiddag kommer.
  Naturvejleder Bjarne Slaikjær, Naturstyrelsen Blåvand, fortæller til TV SYD, at man kan se hvalen med en kraftig kikkert. Den ligger ca. 800 meter ude.
  - Jeg kan ikke sige, hvad det er for en hval. Det er den for langt ude til.
  Hvalen blev opdaget af en ornitolog, som var ude på sin morgentur. Han så måger flokkes ude på Horns Rev, og med sin kikkert kunne han se, at en hval tilsyneladende lå på en revle et stykke fra land.
  - Måske kommer den længere ind, når det bliver højvande i eftermiddag, siger Bjarne Slaikjær.
  Tirsdag strandede en finhval ved Blokhus. Den skal parteres i dag torsdag. Det er alle biologerne fra Fiskeri- og Søfartsmuseet i Esbjerg faktisk taget op til. Men nu får de måske deres egen hval i nabolaget….
  I løbet af den seneste måned er 29 kaskelot-hvaler døde ved vesteuropæiske kyster. 16 i Tyskland, 6 i Holland, 6 i England og 1 i Frankrig.
  